Eduskunnassa käydään tänään keskustelua kansalaisaloitteesta, joka vaatii Suomessa seksuaalirikoksesta tuomitun oleskeluluvan peruuttamista ja tuomitun karkotusta.

Demokraatti.fi/STT

Aloitteen mukaan suomalaiset kokevat turvattomuutta johtuen turvapaikanhakijoiden tekemistä seksuaalirikoksista ja niiden seuraamuksista.

Kansalaisaloite keräsi yli 118 000 kannattajaa.

Törkeään rikokseen syyllistynyttä Suomessa pakolaisasemassa olevaa henkilöä ei kuitenkaan lain mukaan voida palauttaa kotimaahansa, jos hän olisi kotimaassaan hengenvaarassa.

STT:n haastattelussa alkuvuonna Maahanmuuttovirasto linjasi, että ennen palauttamista täytyisi arvioida, uhkaisiko henkilöä kotimaassaan kuolemanrangaistus, kidutus tai ihmisarvoa loukkaava kohtelu. Henkilöä ei voida poistaa hänen tekemästään rikoksesta huolimatta, jos nämä olosuhteet ovat edelleen olemassa.